TV7 JERUUSALEMMA UUDISED
Meie tänased teemad -
Iisrael sai uue valitsuse
Etioopia iisraellased korraldasid meeleavaldusi
IDF komandör tahab hävitada Hamasi tunnelid
Skandinaavia juudid liiguvad Iisraeli korteriturule
TV7 Jeruusalemma Uudistest - Shalom!
The Times of Israel teatab uue valitsuse koosseisust.
Iisraeli peaminister, parempartei Likud esimees Netanyahu
moodustas eelmisel kolmapäeval oma neljanda valitsuse.
Uus koalitsioon koosneb eelkõige rahvusmeelsetest ja usuparteidest.
Arvatakse, et uue koalitsiooni kitsapõhjalisus
tekitab probleeme mitmes valdkonnas.
Netanyahu uue ametiaja väljakutseiks
saavad rahuprotsessi tulevikunägemused
pärast rahukõneluste katkemist Iisraeli ja palestiinlaste vahel mullu.
Siis taheti lõpetada konflikt kahe riigi lahendusega,
kuid USA vahendatud kõnelused jooksid ummikusse
osalt Iisraeli asundustegevuse tõttu aladel,
mida palestiinlased oma tulevasele riigile tahavad.
Netanyahu koalitsioonipartnerite seas võtmekohal olev usupartei Juudi Kodu
on seotud Läänekalda asundusliikumisega
ja on rangelt vastu sealt taandumisele, et Palestiina riigile ruumi teha.
Sama meelt on paljud teisedki valitsuskoalitsiooni liikmed,
kas julgeolekulistel või usulistel kaalutlustel.
Konflikti lõpetamine on üks USA välispoliitika põhieesmärke.
Netanyahu on öelnud,
et tema ametiajal ei looda Palestiina riiki seni,
kuni jätkub regionaalne vägivald.
Avaldus pahandas Obama valitsust
ja halvendas juba niigi pinges Iisraeli-USA suhteid.
Usuparteid hakkavad valitsuses endale tähtsate asjade eest seisma,
mis ilmselt ei meeldi sotsiaalselt raskes seisus keskklassile.
Netanyahul on 120-kohalises Knessetis 61 kohta
ehk napp vähemus.
See raskendab näiteks majandusreformide läbiviimist,
mille eest seisab koaltisiooni ainus tsentristlik partei Kulanu.
Selline kooslus ei ennusta uuele valitsusele pikka iga.
Israel Hayom teatab kokkupõrgetest
tuhandete Iisraeli etiooplastest meeleavaldajate
ja politsei vahel Tel Avivis.
Üleeelmisel neljapäeval alanud rassismivastaste meeleavaldusteni
viis eelkõige varasem juhtum Holonis,
kus politseiametnik peksis toorelt etiooplasest Iisraeli sõdurit.
Tel Avivi meeleavaldus
olevat olnud Kesk-Iisraeli kõigi aegade vägivaldseim.
58 politseinikku ja 10 meeleavaldajat said kergelt vigastada.
Armeeraadio teatel jäi 14 inimest ööseks arstliku kontrolli alla.
Vahistati 43 inimest, kellest 19-le esitatakse politsei teatel süüdistus.
Armeeraadio teatel planeerisid meeleavalduse korraldajad
järgmisel päeval uut üritust Jeruusalemmas,
peaministri kantselei ees,
kuid politsei võttis kasutusele turvameetmed.
Knesseti esimees Yuli Edelstein Likudist
sekkus eelmisel esmaspäeval Knesseti suvehooaja avakõnes
Iisraeli Etioopia kogukonna korraldatud meeleavaldustesse.
Tema sõnul olid sündmused kurb peatükk Iisraeli ajaloos.
Etioopia vendade võitlust olevat olnud valus vaadata,
kui seaduslik meeleavaldus kahjuks vägivaldseks muutus.
Edelstein õhutas kõiki osapooli rahu taastama.
Spiikeri sõnul uuritakse hoolega meeleavaldajate väiteid
politsei tooruse ja rassismi kohta.
Edelsteini sõnul tuleb tagada ulatuslik sõnavabadus,
kuid kihutustööd, vägivalda ja anarhismi ei tohi sallida,
vaid sellesse tuleb karmilt suhtuda.
Ta õhutas Iisraeli kodanikke hoolitsema eriti selle eest,
et Iisraeli ei tõmmataks kodusõtta, kuigi ta kartis,
et riik on juba kodusõja äärel.
Parlamendi esimehe sõnul on Iisrael muljetavaldav näide
immigrantide integreerumisest ühiskonda
ja ta palus jätkuvalt seda kaitsta.
Arutz Sheva teatas Iisraeli Kaitsejõudude
IDF-i lõuna väejuhatuse ülema Sami Turgemani taotlusest
hävitada kõik Gazast Iisraeli toovad tunnelid.
Hamasi sõjalise tiiva teade terrorirühmituse liikme surmast
paljastas, et ta hukkus kaevatava tunneli kokkuvarisemises.
Väidetavalt on Hamasil käigus üle tuhande kaevaja ja ka masinaid.
Kaevetöid tehakse kolmes vahetuses, kuus päeva nädalas.
Tunneleid on ca 30 ehk umbes sama palju,
kui mullu suvel hävitati, kuid need on uutes kohtades.
IDF tippohvitserid on vastu Turgemani ettepanekule
hävitada kõik tunnelid,
isegi kui selleks tuleks viia maaväed Gazasse
ja pärast sealt välja.
Ohvitseride sõnul järgneks Gazasse minekule uus sõda,
mida Hamas tahab kindlasti alustada, kui selleks paremini valmis on.
Kuigi Hamas ehitab uuesti terroritunneleid,
lubab Iisrael endiselt Gazasse tsementi ja ehitusmaterjale.
Umbes nädala eest läks Gazasse mullusuvise sõja järel suurim saadetis,
kus oli 14 000 tonni ehitusmaterjale.
Saadetis edastati hoolimata raporteist,
mille järgi Hamas kasutab neid terroritunnelite ehitamiseks,
mitte viimases sõjas hävinenud hoonete taastamiseks.
Äsja avaldatud teate järgi tahtis Hamas kasutada tunneleid
mullusuvise sõja ajal ulatuslikuks röövimisoperatsiooniks.
See oli kolmas Hamasi alustatud Iisraeli-vastane terrorisõda.
Ynet Newsi teatel
on Skandinaavia juudid siirdunud Iisraeli korteriturule.
Välismaalaste kinnisvaratehingud pole Kesk-Iisraelis uus asi,
kuid möödunud aasta jooksul on tavapäraste prantslaste,
belglaste ja inglastega ühinenud Rootsi ja Taani juudid.
Nad on hiljuti ostnud kümneid kortereid
Tel Avivi ja Herzeliya korrusmajades.
Mõned ostjad on kolinud ostetud korteritesse,
teised on ostnud neid investeerimiseks
või valmistuvad võimalikuks Iisraeli kolimiseks.
Ekspertide väitel
ajendab rootslaste korterioste kogetud antisemitism.
Rootslased ei osta kortereid siiski samas koguses kui prantslased,
kuid tehingud on kindlalt kasvanud.
Korteriomanike seas on endisi iisraellasi
või immigrantide lapsi
ja enamik neist säilitab äritegevuse lähteriigis ka pärast Iisraeli kolimist.
Mullu antisemitismi tõttu Rootsist Tel Avivi kolinud naise sõnul
kaaluvad paljud tema sõbrad Iisraeli kolimist,
kuigi enamik on sündinud ja kasvanud Rootsis.
Need olid meie tänased uudised. Shalom ja kohtumiseni!
Tõlge: Monika Jaaguri